Opdateret kl. 14.28 med kendelse om varetægtsfængsling.

En 24-årig mand fra Aarhus er blevet varetægtsfængslet i fire uger.

Han er sigtet for forsøg på manddrab, efter han mandag eftermiddag angreb to politibetjente med en kniv i Gellerupparken i Aarhus Vest.

Han er også sigtet for vold mod politiet.

Ifølge sigtelsen, der blev læst op ved tirsdagens grundlovsforhør ved Retten i Aarhus, slog den 24-årige først ud efter en kvindelig betjent, hvorefter han jagtede en mandlig betjent med en kniv.

Episoden førte til, at politiet skød manden, der stadig er indlagt i koma på intensivafdelingen. Politiet har derfor endnu ikke kunnet afhøre manden. Det sker først, når lægerne vurderer, at manden er klar til det.

- Det var en meget voldsom episode, som en del borgere har set. Derfor vil vi de kommende dage være ekstra synlige i Aarhus Vest, siger chefpolitiinspektør Klaus Arboe Rasmussen fra Østjyllands Politi.

Læs også : Mand skudt af politi efter knivangreb

Stadig indlagt med skader

Den 24-årige var derfor ikke selv til stede under grundlovsforhøret, der efter ønske fra anklager Jacob Balsgaard fra Østjyllands Politi foregik for lukkede døre.

Dr.dk følger op på udfaldet af grundlovsforhøret ud på eftermiddagen.

På grund af de affyrede politiskud har Den Uafhængige Politiklagemyndighed, DUP, efterforsket sagen, ligesom Østjyllands Politi har opstillet en mobilstation og øget patruljeringen i området ved Karen Blixens Vej, hvor skudepisoden fandt sted.

Ved grundlovsforhøret kom det frem, at politiet foreløbig har afhørt over 20 vidner, men det har stadig ikke noget motiv til episoden.

Læs også : Grimhøjmoskéen advarede politiet mod knivbevæbnet mand

Formand Osama El-Saadi fra Grimhøjmoskeen sagde mandag, at de advarede politiet mod den 24-årige mand, der ifølge formanden bar kniv og virkede forstyrret, da han besøgte moskeen tidligere på dagen.

Ifølge formanden var den 24-årige ellers ikke kendt i moskeen.